በካርቱም ጎዳናዎች የወጡ ሰልፈኞች አልበሺር ከስልጣን ሳይወርዱ ወደ ቤታቸው እንደማይመለሱ ገልጸዋል
በሱድን ካርቱም ጎዳናዎች የወጡ ሰልፈኞች ፕሬዝዳንት አለበሺር ከስልጣን ሳይወርዱ ወደ ቤታቸው እንደማይመለሱ እየገለጹ ነው፡፡ፕሬዝዳንቱ ምንም እንኳን የአስቸኳይ ጊዜ አዋጅ ውሳኔ ያስተላለፉ ቢሆንም አሁን የገጠማቸው ፈተና ከባድ እንደሆነ ተነግሯል፡፡በሱዳን በዳቦ ዋጋ ጭማሪ ምክኒያት የተቀሰቀሰው የጎዳና ነውጥ ቀጥሏል፡፡ የካርቱምን ጎዳናዎች ያጨናነቁት ሱዳናውያኑ የፖሊስ አስለቃሽ ጭስና ተኩስ ሳይበግራቸው ፕሬዝዳንት አልበሺር ከስልጣን ይወረዱልን ጥያቄ መልስ እንዲያገኝ በመወትወት ላይ ናቸው፡፡ ይባሱኑ በሀገሪቱ  መከላከያ  ተቋም ፊትለፊት ሁለተኛ ቀኑን ያስቆጠረ ሰልፍ እያደረጉ ሲሆን በዚህም አልበሺር ከስልጣን ካልተወገዱ ከአካባቢው ፍንክች እንደማይሉ በምሬት  በማስተጋባት ላይ ይገኛሉ፡፡በዚህ ከሊቅ እስከ ደቂቅ ሱዳናውያን እየተሳተፉ ባለቡት የተቃውሞ ሰልፍ ሁሉም ባንድ ድምጽ መከላከያ ሀይሉ የህዝቡን ፍላጎት  በመመልከት በአልበሺር እጅ ያለውን ስልጣን መልሶ ለህዝብ እንዲያስረክብ በማሳሰብ ታጅቧል፡፡ሰልፉ እየተካሄደ ባለበት የመከላከያ ሚኒስቴር ተቋም እና የአልበሺር ቤተ መንግስት አቅራቢያ የሚስተጋቡ ድምጾች መከላከያው አፋጣኝ መልስ ይስጥ የሚሉ ናቸው፡፡እንደ ከዚህ ቀደሙ ሁሉ ፖሊስ በሰልፈኞቹ ላይ አስለቃሽ ጭስና ጥይት መተኮሱን ቀጥሎበታል፡፡የተለያዩ መገናኛ ብዙሀንም  ፖሊስ መጠነ ሰፊ እርምጅ እየወሰደ  መሆኑን የአይን እምኛችን ዋቢ አድርገው ዘግበዋል፡፡የአሁኑ ሰልፍም ምሽትን ጨምሮ የሚከናወን ሲሆን በተሳትፎውም ከአሁን በፊቱ እጅግ ያየለ ነው ተብሎለታል፡፡ሁለተኛ ቀኑን ያስቆጠረው ይህ ሰልፍ እንደ ጎርጎሮሳውያኑ አቆጣጠር መጋቢት 28 1985 የቀድሞ ፕሬዝዳንት ጃፋር ኒሜሪ መፈንቅለ መንግስት የተካሄደበትን ቀን ለማሰብ እንደሆነ ተገልጿል፡፡በፈረንጆቹ 1989 በመፈንቅለመንግስት ወደ ስልጣን  የመጡት አልበሺር ተቃዋሚዎቻቸው በምርጫ ድምጽ ብቻ ስልጣን ሊቀዳጁ እንደሚችሉ የገለፁ ሲሆን በትላንትናው እለት የሀገሪቱን የፀጥታ ካውንስል ጠርተው አነጋግረዋል፡፡ካውንስሉ እንዳረጋገጠውም ሰልፈኞቹን በምንም ጎራ ያልፈረጀ ሲሆን ጥያቄያቸው ሊደመጥ፤ ፍላጎታቸው ሊሟላ ይገባል ሲል ገልጿል፡፡በቀጣይም ሀገሪቱ እንድትረጋጋና ሰላምን ለማስፈን እንደሚሰራ ካውስሉ አስታውቋል፡፡/አልጀዚራ/